LT Europos Sąjungos oficialusis leidinys C 72/26

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 72/13)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (EB) Nr. 1151/2012 (1) 51 straipsnį.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„PLATE DE FLORENVILLE“

EB Nr. BE-PGI-0005-01151–6.9.2013

SGN ( X ) SKVN ( )

1. Pavadinimas

„Plate de Florenville“

2. Valstybė narė arba trečioji šalis

Belgija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

„Plate de Florenville“ yra senos prancūziškos veislės „Rosa“ bulvės (Solanum tuberosum L.). Šiai vėlyvai–pusiau vėlyvai veislei būdingas labai ilgas vegetacinės ramybės laikotarpis, jos augimui reikia vidutiniškai 120 dienų dirvoje.

„Plate de Florenville“ stiebagumbiai pasižymi tokiomis veislinėmis ir fizinėmis savybėmis:

— rausva odelės spalva,

— geltonu minkštimu,

— pailga, taisyklinga, kiek suplota forma (vienam gale išplatėja, inksto formos),

— sausosios medžiagos kiekis – < 20 %,

— 25–45 milimetrų dydžiu.

„Plate de Florenville“ priklauso kieto minkštimo bulvių kulinarinei grupei. Kulinariniai požymiai (pagal tarptautiniu mastu pripažintus vertinimo kriterijus, taikomus bulvių veislėms įtraukti į Belgijos katalogą) yra tokie:

— minkštimo kietumas ne didesnis už 4 (0–10 balų skalėje, kurioje 0 reiškia kietą, 3 – pakankamai kietą, 6 – pakankamai minkštą, 9 – minkštą minkštimą);

— savybės verdant: ne daugiau kaip 3 (0–10 balų skalėje, kurioje 0 reiškia, kad bulvė nesukrenta, 3 – šiek tiek įskyla, 6 – smarkiai suskyla, 9 – visiškai sukrenta);

— drėgnis: nuo 3 iki 6 (0–10 balų skalėje, kurioje 0 reiškia drėgną, 3 – pakankamai drėgną, 6 – pakankamai sausą, 9 – sausą minkštimą);

— pajuodavimas išvirus: ne didesnis už 30 (rodiklis < 20 = gerai (pajuoduoja nedaug); 20 ≤ rodiklis < 30 = vidutiniškai; 30 ≤ rodiklis < 35 = prastai; 35 ≤ rodiklis < 45 = blogai; ≥ 45 = labai blogai).

Todėl pagal tarptautiniu mastu pripažintą skirstymą į kategorijas, naudojamą bulvių veislėms įtraukti į Belgijos katalogą, „Plate de Florenville“ patenka į A (A - AB - BA) grupę: tai yra bulvės, idealiai tinkančios salotoms gaminti, virti garuose ar su lupenomis.

Organoleptiniu požiūriu „Plate de Florenville“ būdingas malonus, delikatus ir intensyvus skonis, malonus kietumas valgant. Bulvės visiškai nemiltingos, todėl atsiranda vandeningumo pojūtis.

„Plate de Florenville“ bulvės gali būti parduodamos šviežios ar konservuotos. Dėl labai ilgo vegetacinės ramybės laikotarpio puikiai tinka ilgai saugoti nebijant ankstyvo ir nekontroliuojamo sudygimo.

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Išskyrus sėklinių bulvių gamybą, visi veiksmai (pradedant sodinimu ir baigiant derliaus saugojimu) vyksta nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

Paruošimo ir (arba) pakavimo operacijas leidžiama atlikti visoje Europos Sąjungos teritorijoje.

3.7. Specialios ženklinimo etiketėmis taisyklės

„Plate de Florenville“ pakuotės etiketėje be informacijos, reikalaujamos nurodyti pagal įstatymus, nurodomas įregistruotos nuorodos pavadinimas, saugomos geografinės nuorodos logotipas (SGN) (tame pačiame regėjimo lauke, kaip ir pavadinimas), nepriklausoma sertifikavimo įstaiga, išdavusi sertifikatą gamintojui, taip pat partijos numeris ir nuoroda į gamintoją, jeigu jis pats nėra paruošėjas ir (arba) fasuotojas.

Kai bulvės vartotojui parduodamos nefasuotos, su prieš tai minėtų etiketei skirtų užrašų pagalba turi būti įmanoma aiškiai nustatyti, kad tai yra „Plate de Florenville“.

Šalia pavadinimo „Plate de Florenville“ gali būti žodžis „primeur“ („ankstyvosios“) su sąlyga, kad bulvės atitinka ankstyvųjų bulvių požymius (nukastos iki galo neužaugusios, odelė lengvai pašalinama trinant) ir kad parduodamos šviežios iki rugsėjo 15 d.

Šalia pavadinimo „Plate de Florenville“ gali būti žodžis „grenailles“ („mažos“) su sąlyga, kad jų dydis mažesnis nei 25 mm.

Ženklinimą etiketėmis ir identifikavimą turi iš anksto patvirtinti nepriklausoma atitinkamo gaminio sertifikavimo įstaiga.

4. Glaustas geografinės vietovės apibūdinimas

„Plate de Florenville“ gamybos vietovę sudaro šios Floranvilio savivaldybės:

— Chiny (buvusios savivaldybės iki susijungiant Izel ir Jamoigne),

— Etalle (Buzenol, Chantemelle, Etalle, Sainte-Marie, Vance),

— Florenville (Chassepierre, Florenville, Fontenoille, Muno, Villers-devant-Orval),

— Meix-devant-Virton (Gérouville, Meix-devant-Virton, Robelmont, Sommethone, Villers-la-Loue),

— Saint-Léger (Châtillon, Saint-Léger),

— Tintigny (Bellefontaine, Saint-Vincent, Tintigny),

— Virton (Ethe, Virton).

Šioje vietovėje „Plate de Florenville“ auginama tik labiausiai auginti tinkamame šio tipo dirvožemyje:

— priesmėlio ar smėlingame dirvožemyje su pertekliniu ar šiek tiek pertekliniu natūraliu nusausinimu,

— priesmėlio dirvožemyje su natūraliu nusausinimu.

5. Ryšys su geografine vietove

5.1. Geografinės vietovės ypatumai

Su „Plate de Florenville“ pavadinimu susijusi geografinė vietovė sutampa su „Belgijos Lotaringija“ arba – geologiniu ir žemės ūkio požiūriu – „Juros regionu“ vadinama zona, esančia Belgijos pietuose. Tai yra vienintelis mezozojinio laikotarpio regionas Belgijoje. „Plate de Florenville“ gamybos tikslesnė vietovė yra vienoje šio Juros regiono dalyje, Gomoje (istorinis–geografinis pavadinimas).

Išskirtinis cuestas (kalva su nuolaidžiu ir stačiu šlaitais) su nuolaidų šlaitą dengiančiu dirvožemiu reljefas yra viena iš Gomos ypatybių. Be to, nuo šaltų vėjų ir lietaus iš šiaurės Gomą saugo didesnio aukščio Ardėnų kalnai; tai perėjimo iš nuosaikaus jūrinio klimato į žemyninį vieta. Šiam skirtumui būdinga didesnė temperatūrų amplitudė, didesnis vasaros dienų ir saulėtų dienų skaičius, mažiau lietaus ir mažiau stiprių vėjų.

Podirvio sudėtis (klintys) yra dar vienas teigiamas veiksnys, nes gerai sulaiko šilumą. Prie Floranvilio esantys du dirvožemio sluoksniai priklauso dumblingam, šiek tiek smėlingu, lengvam, gerai vėdinamam ir sausam dirvožemiui; jis, skirtingai nei molingas, sunkus ir sunkiai sausėjantis dirvožemis, greitai įšyla. Gamintojai ilgainiui pastebėjo, kad tokiame dirvožemyje (smėlingame ar priesmėlio) užaugintos „Plate de Florenville“ bulvės yra geresnės kokybės. Todėl jie sužymėjo šio sklypus, kuriuose esama tokio tipo dirvožemio ir paskyrė juos „Plate de Florenville“ auginimui. Tai liudija specialių žinių panaudojimą šių bulvių veislei auginti.

Geram šių bulvių vardui didelę įtaką neabejotinai turėjo geležinkelis. 1880 m. senojoje Floranvilio savivaldybėje atsirado geležinkelio stotis, per kurią ėjo 165-oji linija, jungianti Virtoną su Bertri. Keliaujant toliau, buvo (ir yra) galima pasiekti Arloną, Namiūrą ir Briuselį (pagrindinį Belgijos geležinkelių mazgą). Junginys „de Florenville“ kilo nuo lentelių, tvirtinamų ant iš Floranvilio stoties išvykstančių vagonų, kuriais Plates produkcija pasiekdavo apylinkes. Taip Plate prigijo geležinkelio stoties, iš kurios jos buvo siunčiamos, pavadinimas.

5.2. Produkto ypatumai

Be spalvos ir formos, pagrindinės „Plate de Florenville“ bulvių savybės yra tinkamumas virti bei malonus ir švelnus skonis.

Netgi ilgai verdamos šios bulvės nesukrenta, nesutrūksta ir išsaugo formą. Dėl šios savybės bulvės patenka į A kulinarinę grupę (žr. 3.2 dalį). Todėl jos idealiai tinka salotoms gaminti, virti garuose ar su lupenomis.

Skonis intensyvus, subtilus ir labai švelnus. Kartais juntamas riešutų skonis. Skonio intensyvumas glaudžiai susijęs su mažu gumbavaisiu. Iš tiesų, aromatiniai junginiai čia yra labiau koncentruoti nei didelių dydžių gumbavaisiuose.

Abi šios savybės atsiranda dėl nedidelio sausųjų medžiagų kiekio (< 20 %), esančio būtent „Plate de Florenville“ bulvėse.

Sprendžiant iš toliau pateiktų faktų, pavadinimui „Plate de Florenville“ yra ne mažiau kaip šimtas metų:

— 1901 m. Juros regiono (Goma) žemės ūkiui skirtoje monografijoje Plate apibrėžiama kaip vietos veislė,

— 1909 m. Liuksemburgo provincijos žemės ūkio susivienijimas pažymi, kad Plate parduodamas Floranvilyje,

— 1930 m. Belgijos žemės ūkio enciklopedijoje nurodoma, kad „Plate de Florenville“ yra „auginama Gomoje“ ir „turi didelę paklausą Lježo rinkoje“,

— 2006 m. „plate de Florenville“ ar „corne de Florenville“ įtraukiami į Georges Lebouc belgicizmų žodyną, o 2010 m. – į Michel Francard belgicizmų žodyną.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Kokybė

Gomos klimato ir dirvožemio sąlygos ir dirvos tipai, minėti 5.1 dalyje, ypač tinka „Plate de Florenville“ auginti. „Plate de Florenville“ reikia sausos (kad kvėpuotų šaknys) ir greit įšylančios žemės, kad bulvėms būtų lengviau augti. Be to, aprašytas klimatas užtikrina tinkamą drėgmės kiekį ir mažą šalčių, kuriam bulvės ypač jautrios, pavojų. Dėl tinkamo drėgmės santykio galima užauginti Plates, kuriose sausųjų medžiagų yra mažiau nei 20 %. Sausesnis klimatas skatintų bulvių miltingumą, o šaltesnis ir drėgnesnis neleistų tinkamai susiformuoti gumbams. Be to, kadangi „Plate de Florenville“ yra lėto augimo veislė, bulvės turi būti sodinamos kuo anksčiau. Taigi, spartus dirvos, kurioje jos auginamos, įšilimas yra svarbus pranašumas. Vis dėlto reikėtų pastebėti, šiame sausame dirvožemyje „Plate de Florenville“ derlius yra pastebimai mažesnis už nominalų „Rosa“ bulvių veislės derlių (90 % standartinės „Bintje“ veislės derliaus): priklausomai nuo meteorologinių sąlygų, derlius būna 12–25 tonos iš hektaro; tai yra didžiausias leistinas „Plate de Florenville“ derlius. Toks nedidelis derlius lemia skoninę „Plate de Florenville“ kokybę: kuo mažesnės bulvės, tuo didesnė aromatinių molekulių koncentracija ir tuo bulvės skanesnės.

Dėl dirvožemio, klimato ir augintojų įgūdžių derinio atsiskleidžia visos „Rosa“ veislės savybės.

Geras vardas

Apie „Plates“ vadinamus bulvių sodinukus Belgijos istoriniuose šaltiniuose rašoma nuo XIX a. vidurio. 1860 m. Edouard de Croeser de Berges pamini, kad Belgijoje yra 128 bulvių veislės, tarp kurių yra ir „Plate“; tai geros kokybės, gana derlinga ir ligų neturinti veislė. Ši veislė minima ir 1899 m. Belgijos žemės ūkio almanache.

„Plate de Florenville“ garsi vietos, nacionaliniu ir tarptautiniu mastu. Tai matyti visų pirma ir dėl „Bulvių šventės“, nuo 1994 m. vieną spalio savaitgalį vykstančios Floranvilyje. Šį renginį garsino ne tik regiono (pvz., L’Avenir du Luxembourg, 2011 m., 2012 m. ir 2013 m.), bet ir užsienio (žinutė prancūzų laikraštyje L’Union-L’Ardennais, 2013 m.) spauda. „Plates de Florenville“ minimos ir nacionalinėje spaudoje (Le Soir, La Libre Belgique, taip pat laikraštyje olandų kalba De Standaard) bei tarptautinėje spaudoje (pvz., Le Figaro (Prancūzija)).

Apie jas užsimenama Gomos vadovuose turistams:

— 2002 m. Maison du Tourisme de Chiny, Florenville et Herbeumont išleistame Tourisme en Beau Canton de Gaume,

— André Pierlot parašytame ir 2009 m. išleistame pasivaikščiojimų vadove La Transgaumaise.

Kulinarijoje „Plate de Florenville“ vartojamos gaminant Liuksemburgo provincijai būdingus patiekalus, kurių atveju labai svarbu bulvių tvirtumas:

— „touffaye“ troškinys („al touffaye“) (Chantal Van Gelderen (1999 m.)),

— „roustiquettes gaumaises“, kurio receptą sukūrė Noël Anselot 1980 m.,

— „Floriflette“, kurio receptą sukūrė Confrérie des Sossons d’Orvaulx.

Be to, kulinarinės šių bulvių savybės lemia, kad patiekalai iš jų patenka į bulves pristatančių kaip subtilius ir būdingus patiekalus restoranų valgiaraščius, pavyzdžiui:

— „Gratinée de Florenville“ („Floranvilio užkepėlė“), patiekalas Ferme des Sanglochons restorane (Verlenas-Nešato, Liuksemburgo provincija),

— „Moelleux de plates de Florenville au crabe, aux crevettes grises et au Royal Belgian caviar, beurre blanc d’huîtres à la ciboulette“ („Bulvių apkepas su krabais, krevetėmis, ikrais, austrėmis, sviestu ir svogūnėliais“) Comme Chez Soi restorane (Briuselis).

Labai vartotojų vertinamos „Plate de Florenville“ pripažintos nedidelį derlių duodančiomis, bet ypač geros kokybės bulvėmis. Tai rodo jų kaina. Keliuose XX a. pirmosios pusės šaltiniuose pažymima, kad šios bulvės būdavusios brangesnės. Dar ir dabar šios bulvės parduotuvėse brangesnės (1,99 EUR/kg) už kitų veislių kieto minkštimo bulves pvz., Charlotte (1,20 EUR/kg).

Nuoroda į paskelbtą specifikaciją

[Reglamento (EB) Nr. 510/2006 (3) 5 straipsnio 7 dalis]

http://agriculture.wallonie.be/apps/spip_wolwin/IMG/pdf/Dossier-Plate-Florenville-IGP.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.